Verdagte panga-rowers in hegtenis - Misdaad - Republikein
Monday, November 16th, 11:59:23
19 October 2020 | Misdaad
Volgens 'n Namibiese polisieverslag is sewe mans in hegtenis geneem in verband met 'n aantal gewapende rooftogte in Windhoek.
Die mans het hulself glo die 'Panga-groep' genoem, omdat hulle mense met pangas gedreig het gedurende hul rooftogte.
Die polisie se adjunkkoördineerder vir ondersoeke in die Khomasstreek, komm. Willem Steenkamp, het reeds in September aan die koerant gesê verskeie rooftogte word in en om die hoofstad vermoedelik deur dieselfde bende uitgevoer.
"Vanweë die duidelik waarneembare patroon in die rooftogte vermoed ons dat dit een groep mans is wat hierdie gewelddadige rooftogte uitvoer," het Steenkamp destyds gesê.
Volgens die verslag kan die verdagtes aan sowat nege rooftogte in en om die hoofstand verbind word.
Die verdagtes verskyn glo vandag in die landdroshof in Windhoek.
Volgens die nasionale polisiewoordvoerder, adj.komm. Kauna Shikwambi, is die toename in rooftogte in Windhoek die afgelope maande opmerklik.
In Junie is 'n bekende skoolhoof en sy vrou in hul huis in Avis aangehou en beroof. Hulle is in hul slaapkamer vasgebind deur vier mans wat met 'n geweer, skoktoestel en panga gewapen was.
Volgens die destydse polisieverslag het die verdagtes die elektriese heining after die erf geknip en die venster versigtig uitgebou om die huis binne te kom. Hulle het goedere ter waarde van sowat N$200 000 gesteel.
Ná 'n huisbraak in Ludwigsdorf wat in September plaasgevind het, is berig dat ses aanvallers glo met messe en pangas gewapen was. Hulle het na bewering 'n vrou en haar kêrel in haar slaapkamer vasgebind terwyl hulle twee televisiestelle, twee skootrekenaars en N$1 000 kontant gesteel het.
Hulle het volgens die verslag die elektriese heining opgelig, oor die muur geklim en die huis se deur oopgebreek.
In September het ses gewapende mans glo ook die elektriese heining van 'n huis in Doradopark geknip en oor die muur geklim.
Die verdagtes het 'n vuurwapen op die inwoners gerig terwyl hulle die huis beroof het. Volgens die verslag het hulle byna N$26 000 se goedere gesteel.